আজ সবার নজর একজনের দিকে। তিনি পিভি সিন্ধু। বৃহস্পতিবার সেমিফাইনালে জাপানের খেলোয়াড় ওকুহারাকে উড়িয়ে দিয়ে ফাইনালের পাসপোর্ট জোগাড় করে ফেলার পরেই সোনার স্বপ্নে বিভোর গোটা দেশ। অলিম্পিক্সের ফাইনালে পৌঁছে রুপো নিশ্চিত করে ফেলেন তিনি।
শুক্রবার সিন্ধুর সামনে স্পেনের খেলোয়াড় ক্যারোলিনা মারিন। তিনি আবার বিশ্ব র‌্যাংকিংয়ে একনম্বর খেলোয়াড়। সিন্ধু কি পারবেন মারিনকে মাটি ধরিয়ে সোনার পদক জিততে? উত্তর দেবে সময়।
আপাতত পিভি সিন্ধুই দেশের অগতির গতি, অনাথের নাথ। তিনিই পারেন দেশকে সোনায় মুড়ে দিতে। সেমিফাইনালে দুরন্ত ম্যাচ খেলে ফাইনালে পৌঁছনোর সঙ্গে সঙ্গেই সিন্ধু ভেসে গিয়েছেন অভিনন্দনের বন্যায়। অমিতাভ বচ্চন থেকে শুরু করে নরেন্দ্র মোদী— সবাই শুভেচ্ছা জানিয়েছেন। দেশের মেয়ের এ হেন সাফল্যের পরে চুপ করে বসে নেই ভারতের টেস্ট দলের অধিনায়ক বিরাট কোহলিও। সুদূর ক্যারিবিয়ান দ্বীপপুঞ্জ থেকে সিন্ধুকে অভিনন্দন জানিয়েছেন বিরাট। এবারের অলিম্পিক্সে ‘বিরাট পর্ব’ তৈরি করতে চলেছেন সিন্ধু। আগাম শুভেচ্ছা জানিয়ে কোহলি বলেছেন, ‘‘পিভি সিন্ধু, রিও অলিম্পিক্সে রূপোর পদক নিশ্চিত করার জন্য তোমাকে অভিনন্দন। তুমি দেশকে গর্বিত করেছ। ফাইনালে কিন্তু কঠিন লড়াই।’’
সত্যি সত্যি ফাইনালে মহাকাব্যিক লড়াই। সেমিফাইনালে ঘাম ঝরিয়ে ফাইনালে ওঠার পরেই সিন্ধুর প্রতিশ্রুতি, সোনা জেতার জন্য তিনি নিজেকে উজাড় করে দেবেন। 
আরও পড়ুন— 
মনের কথা সিন্ধুকে বলেই ফেললেন অভিনব বিন্দ্রা। সিন্ধু কি কথা রাখবেন?
এই সেই ভিডিও যেখানে সিন্ধুকে অভিনন্দন জানাচ্ছেন বিরাট কোহলি—